Hane het ook deesdae meer skopVlok Cilliers. Foto: Verskaf. Hulle is fisiek, talentvol en die beste Franse rugbygroep in jare. Boonop het hulle ook deesdae aansienlik meer vertroue in hul skopvermoëns as vantevore. Volgens Siya Kolisi kan die Springbokke dit glad nie bekostig om vanaand vir die Hane in Marseille terug te staan nie. Twee agtereenvolgende nederlae in Europa sal hoegenaamd nie goed op sy kapteinskaprapport lyk nie. “Ek dink die fisieke tweestryd gaan die spel oorheers. Die Franse weet hoe om hul spel op ander spanne af te dwing. Tog sal ons nie terugstaan nie en ek voorspel dat die skrums en lynstane ŉ deurslaggewende rol in die kragmeting sal speel,” het die nasionale rugbykaptein gesê. Onder Fabien Galthié en Vlok Cilliers se bekwame afrigterstoesig het die Hane ook in taktiese skopmeesters ontpop. Die slim skopwerk beteken dat hulle genoeg petrol in die tenk oor het om groot aanvalle te loods wanneer hulle in hul teenstanders se halfgebied is. Cilliers het juis in ŉ vorige onderhoud met Maroela Media gewaarsku dat goeie skopwerk bitter belangrik in Frankryk is. “Op toetsvlak is die spelers se verdediging al so goed dat ’n span van skoppe gebruik moet maak om geleenthede in punte te omskep,” het die oud-Springbok gesê. En as ’n mens so na Cilliers se inskrywings op sosiale media kyk, is die Fransmanne se stelskopwerk ook deksels akkuraat. Dieselfde kan ongelukkig nie van die Springbokke gesê word nie. Target Practise on 55m. Work on accuracy and concentration. Do 10 kick to see how many in the block. pic.twitter.com/1DnpEl5K7W — Vlok Cilliers (@Vlokskop10) October 30, 2022 Siya Kolisi meen die Bokke sal nie vir die Franse in Marseille terugstaan nie. Foto: GB Jordaan. Tog sien Kolisi uit na die wedstryd. “Die kragmeting is ’n goeie voorsmakie van wat ons volgende jaar in die Wêreldbeker-toernooi in Frankryk kan verwag. Die Springbokke wil elke wedstryd wen en die land trots maak. Ons het dalk verlede week die onderspit teen Ierland gedelf, terwyl die SA A-span ook verloor het, maar ons moet doodeenvoudig net by die druk van ’n wedstrydsituasie aanpas.” Die wedstryd begin vanaand om 22:00. Springbokke: Willie le Roux (heelagter), Cheslin Kolbe (regtervleuel), Jesse Kriel (buitesenter), Damian de Allende (binnesenter), Kurt-Lee Arendse (linkervleuel), Damian Willemse (losskakel), Faf de Klerk (skrumskakel), Kwagga Smith (agtsteman), Pieter-Steph du Toit (flank), Siya Kolisi (kaptein en flank), Franco Mostert (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Marvin Orie, Deon Fourie, Cobus Reinach, Manie Libbok en Makazole Mapimpi. Frankryk: Thomas Ramos (heelagter), Damian Penaud (regtervleuel), Gael Fickou (buitesenter), Jonathan Danty (binnesenter), Yoram Moefana (linkervleuel), Romain Ntamack (losskakel), Antoine Dupont (kaptein en skrumskakel), Gregory Alldritt (agtsteman), Charles Ollivon (flank), Anthony Jelonch (flank), Thibaud Flament (slot), Cameron Woki (slot), Uini Atonio (stut), Julien Marchand (haker) en Cyril Baille (stut). Plaasvervangers: Peato Mauvaka, Reda Wardi, Sipili Falatea, Romain Taofifenua, Bastien Chalureau, Sekou Macalou, Maxime Lucu en Matthieu Jalibert.